ID-DEĊIŻJONI TAL-KUNSILL
tas-26 ta' April 2004
dwar l-adeżjoni tal-Komunità mal-Konvenzjoni dwar il-Konservazzjoni u l-Immaniġġjar ta' Stokkijiet ta' Ħut Migratorju fl-Oċean Paċifiku Ċentrali u tal-Punent
(2005/75/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 flimkien ma' l-ewwel sentenza ta' l-ewwel subparagrafu ta' l-Artikolu 300(2) u t-tieni subparagrafu ta' l-Artikolu 300(3) tiegħu,
Wara li kkunsidra l-proposta mill-Kummissjoni,
Wara li kkunsidra l-kunsens tal-Parlament Ewropew (1),
Billi:
(1)
Il-Komunità hija kompetenti biex tadotta miżuri għall-konservazzjoni u l-immaniġġjar tar-riżorsi tas-sajd u biex tidħol fi ftehim ma' pajjiżi u organizzazzjonijiet internazzjonali oħra.
(2)
Il-Komunità hija Parti Kontraenti fil-Konvenzjoni tan-Nazzjonijiet Uniti dwar il-Liġi tal-Baħar, li teżiġi li l-membri kollha tal-komunità internazzjonali jikkooperaw fil-konservazzjoni u l-immaniġġjar tar-riżorsi bijoloġiċi tal-baħar.
(3)
Il-Komunità ffirmat il-Ftehim dwar l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar ta' l-10 ta' Diċembru 1982 dwar il-Konservazzjoni u l-Immaniġġjar ta' Stokkijiet ta' Ħut Transżonali u Stokkijiet ta' Ħut Migratorju (2) (“Il-Ftehim tan-NU ta' l-1995 dwar Stokkijiet ta' Ħut”).
(4)
Il-Konvenzjoni dwar il-Konservazzjoni u l-Immaniġġjar ta' Stokkijiet ta' Ħut Migratorju Ferm fl-Oċean Paċifiku Ċentrali u tal-Punent kienet miftuħa għall-iffirmar fis-seba' sessjoni tal-Konferenza Multilaterali ta' Livell Għoli li saret f'Ħonolulu, fil-5 ta' Settembru 2000.
(5)
Din il-Konvenzjoni hija miftuħa għall-adeżjoni tal-Komunità skond id-dispożizzjonijiet ta' l-Artikolu 35 tagħha.
(6)
Din il-Konvenzjoni għandha l-għan li tiżgura, permezz ta' l-immaniġġjar effettiv, il-konservazzjoni fit-tul u l-użu sostenibbli ta' stokkijiet ta' ħut ferm migratorju fl-Oċean Paċifiku Ċentrali u tal-Punent skond il-Konvenzjoni tan-Nazzjonijiet Uniti dwar il-Liġi tal-Baħar u l-Ftehim tan-NU ta' l-1995 dwar Stokkijiet ta' Ħut.
(7)
Is-sajjieda Komunitarji joperaw fiż-Żona tal-Konvenzjoni. Huwa għalhekk fl-interess tal-Komunità li ssir membru sħiħ ta' l-organizzazzjoni reġjonali tas-sajd li għandha tiġi stabbilita taħt din il-Konvenzjoni konformement ma' l-obbligi tagħha taħt il-Liġi internazzjonali tal-Baħar. Il-Komunità għandha għalhekk taderixxi ma' din il-Konvenzjoni,
IDDEĊIEDA KIF ĠEJ:
Artikolu 1
Hija b'dan approvata l-adeżjoni tal-Komunità Ewropea mal-Konvenzjoni dwar il-Konservazzjoni u l-Immaniġġjar ta' Stokkijiet ta' Ħut Migratorju fl-Oċean Paċifiku Ċentrali u tal-Punent.
It-test tal-Konvenzjoni huwa mehmuż ma' din id-Deċiżjoni.
Artikolu 2
Il-President tal-Kunsill huwa b'dan awtorizzat li jinnomina l-persuna/i bis-setgħa li tiddepożita/jiddepożitaw l-istrument ta' adeżjoni mal-Gvern tan-New Zealand skond l-Artikolu 35 ta' din il-Konvenzjoni.
Magħmula fil-Lussumburgu nhar is-26 ta' April 2004.